CELEX: 32021D0597
Language: hu
Date: 2021-04-12 00:00:00
Title: A Bizottság (EU) 2021/597 végrehajtási határozata (2021. április 12.) a kis kaptárbogárral való fertőzöttség olaszországi megerősített eseteire vonatkozó sürgősségi intézkedések megállapításáról (az értesítés a C(2021) 2365. számú dokumentummal történt) (Csak az olasz nyelvű szöveg hiteles) (EGT-vonatkozású szöveg)

2021.4.14.   
               
               
                  HU
               
               
                  Az Európai Unió Hivatalos Lapja
               
               
                  L 128/4
               
            
         A BIZOTTSÁG (EU) 2021/597 VÉGREHAJTÁSI HATÁROZATA
         (2021. április 12.)
         a kis kaptárbogárral való fertőzöttség olaszországi megerősített eseteire vonatkozó sürgősségi intézkedések megállapításáról
         
            
               (az értesítés a C(2021) 2365. számú dokumentummal történt)
            
         
         (Csak az olasz nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről szóló, 2016. március 9-i (EU) 2016/429 európai parlamenti és tanácsi rendeletre („állategészségügyi rendelet”) (1) és különösen annak 259. cikke (1) bekezdése első albekezdésének a) pontjára,
         mivel:
         
                     (1)
                  
                  
                     A kis kaptárbogár (Aethina tumida) a szubszaharai Afrikában őshonos rovar, amely az elmúlt évtizedekben világszerte elterjedt és különösen a méhfiasítás, a virágpor és a méz lépben való jelenléte esetén képes gyorsan szaporodni. A kifejlett egyedek több kilométert is megtesznek a levegőben, hogy új kaptárakat lepjenek el. A kis kaptárbogárral való fertőzöttséget az (EU) 2018/1629 felhatalmazáson alapuló bizottsági rendelettel (2) módosított 2016/429/EU rendelet II. melléklete és az (EU) 2018/1882 bizottsági végrehajtási rendelet (3) melléklete sorolja fel.
                  
               
                     (2)
                  
                  
                     A kis kaptárbogár alig van jelen az Unióban, de 2014 szeptembere óta az olaszországi Calabria régióban és Szicília régióban előfordult fertőzés. A 2014/909/EU bizottsági végrehajtási határozat (4) bizonyos állategészségügyi védelmi intézkedéseket állapított meg a kis kaptárbogár megerősített olaszországi fertőzései tekintetében. Jelenleg mind Calabria régió, mind Szicília régió szerepel az említett végrehajtási határozat mellékletében az említett védelmi intézkedések hatálya alá tartozó területekként. Az említett végrehajtási határozat 2021. április 21-ig alkalmazandó.
                  
               
                     (3)
                  
                  
                     Olaszország központi illetékes hatósága a közelmúltban olyan információkat nyújtott be a Bizottsághoz, amelyek szerint a Calabria régióban továbbra is előfordul a kis kaptárbogárral való fertőzöttség a méhészetekben, a helyi illetékes hatóság által a helyzet kivizsgálása céljából elhelyezett és kezelt méhkaptárokban, valamint a vadméhekben. Megerősített fertőzéses esetekben az érintett méhészeteket vagy méhkaptárakat elpusztították. A helyi illetékes hatóság e régióban védőkörzetet hozott létre, és megtiltotta a mézelő méhek és bizonyos egyéb áruk e régióból történő szállítását. A helyi illetékes hatóság azonban nem tudta felszámolni a kis kaptárbogarat. A kis kaptárbogárnak az érintett olaszországi területről való elterjedése komoly veszélyt jelenthet a mézelő méhekre és a poszméhekre az Unió más részein.
                  
               
                     (4)
                  
                  
                     Az olasz központi illetékes hatóság által a Bizottságnak benyújtott információk arra is rámutattak, hogy 2014 szeptembere óta Szicília régióban csak két esetben fordult elő kis kaptárbogárral való fertőzöttség méhészetben, és mindkettőt felszámolták. Az említett illetékes hatóság különösen azt állapította meg, hogy a második, 2019 júniusában történt fertőzés a Calabria régióból ellopott méhkaptárak méhész általi illegális mozgásának eredménye volt, és hogy e fertőzést a helyi illetékes hatóság azonnal felderítette, kivizsgálta és felszámolta. A központi illetékes hatóság által a helyi illetékes hatóságoktól a megfelelő és reprezentatív hatósági felügyeleti intézkedések végrehajtását követően gyűjtött hivatalos adatok – beleértve a jelző méhkaptárok többéves használatát – megerősítik, hogy a Szicília régióból 2014 szeptembere óta – a 2019. júniusi fertőzöttség kivételével – nem eredt kis kaptárbogárral való fertőzöttség. Ezért 2020 februárjában a helyi illetékes hatóság a megerősített eset alapján 2019 júniusában megszüntette a régióban általa kijelölt védőkörzetet.
                  
               
                     (5)
                  
                  
                     Az Unión belüli kereskedelem szükségtelen megzavarásának megelőzése, a harmadik országok által felállított indokolatlan kereskedelmi akadályok elkerülése, valamint a kis kaptárbogárnak az Unió más részeire való átterjedésének megakadályozása érdekében helyénvaló korlátozásokat megállapítani a kis kaptárbogár elterjesztésére alkalmas egyes áruk mozgására vonatkozóan. Ezeknek a korlátozásoknak hasonlóaknak kell lenniük az olasz hatóságok által megállapított korlátozásokhoz és a jelenleg a 2014/909/EU végrehajtási határozatban megállapított korlátozásokhoz. A vészhelyzeti intézkedés hatálya alá tartozó területeket Calabria régióra kell korlátozni.
                  
               
                     (6)
                  
                  
                     Az e határozatban megállapított intézkedéseket 2021. április 21-től, azaz az (EU) 2016/429 rendelet alkalmazásának kezdőnapjától kell alkalmazni. Tekintettel azokra a nehézségekre, amelyekkel az illetékes hatóság az elmúlt években szembesült Calabria régióban a kis kaptárbogár felszámolása terén, ezeket az intézkedéseket három évig kell alkalmazni.
                  
               
                     (7)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            E határozat alkalmazásában:
            
                        a)
                     
                     
                        „méhkaptár”: a mézelő méhek vagy poszméhek tartására szolgáló tárolóedény;
                     
                  
                        b)
                     
                     
                        „méhészet”: mézelő méheket vagy poszméheket tartó létesítmény;
                     
                  
                        c)
                     
                     
                        „nem feldolgozott méhészeti melléktermékek”: a 142/2011/EU bizottsági rendelet (5) I. mellékletének 10. pontjában meghatározottak szerinti, nem emberi fogyasztásra szánt méz, méhviasz, méhpempő, propolisz vagy pollen, amelyet nem dolgoztak fel az említett rendelet XIV. melléklete II. fejezete 1. szakasza 2. táblázata 10. sorának negyedik oszlopában említett feldolgozási eljárással;
                     
                  
                        d)
                     
                     
                        „méhészeti felszerelés”: méhkaptárak, méhkaptárak részei és méhészetben használt eszközök.
                     
                  
         
            2. cikk
            
               (1)   Olaszország biztosítja, hogy a mellékletben felsorolt területeken végrehajtják az alábbi vészhelyzeti intézkedéseket:
               
                           a)
                        
                        
                           az alábbi áruknak az Unió más területeire való szállításának tilalma:
                           
                                       i.
                                    
                                    
                                       mézelő méhek;
                                    
                                 
                                       ii.
                                    
                                    
                                       poszméhek;
                                    
                                 
                                       iii.
                                    
                                    
                                       nem feldolgozott méhészeti melléktermékek;
                                    
                                 
                                       iv.
                                    
                                    
                                       méhészeti felszerelések;
                                    
                                 
                                       v.
                                    
                                    
                                       emberi fogyasztásra szánt méhészeti termékek lépes mézben;
                                    
                                 
                     
                           b)
                        
                        
                           a méhkaptárak és méhészetek megfigyelése és epidemiológiai vizsgálatok végzése, beleértve a következőket:
                           
                                       i.
                                    
                                    
                                       az a) pontban említett áruk mozgásának beazonosítása és nyomon követése az azon méhészetekbe és mézpergető létesítménybe, illetve méhészetekből és létesítményekből, amelyek azon kaptár(ak) 20 km sugarú körzetén belül helyezkednek el, amelyekben kis kaptárbogárral való fertőzöttséget állapítottak meg;
                                    
                                 
                                       ii.
                                    
                                    
                                       az ilyen felügyeleti és epidemiológiai vizsgálatok eredményeinek a Bizottság felé történő bejelentése.
                                    
                                 
                     
            
               (2)   Az (1) bekezdés b) pontjában előírt felügyeleti és epidemiológiai vizsgálatok eredményei alapján Olaszország további megfelelő vészhelyzeti intézkedéseket hajthat végre az (EU) 2016/429 rendelet 257. cikke alapján.
            
         
         
            3. cikk
            Ezt a határozatot 2021. április 21-től 2024. április 21-ig kell alkalmazni.
         
         
            4. cikk
            Címzettek
            Ennek a határozatnak az Olasz Köztársaság a címzettje.
         
         
            Kelt Brüsszelben, 2021. április 12-én.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 84., 2016.3.31., 1. o.
         
         
            (2)  A Bizottság (EU) 2018/1629 felhatalmazáson alapuló rendelete (2018. július 25.) a betegségeknek a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről szóló (EU) 2016/429 európai parlamenti és tanácsi rendelet („állategészségügyi rendelet”) II. mellékletében szereplő jegyzékének módosításáról (HL L 272., 2018.10.31., 11. o.).
         
            (3)  A Bizottság (EU) 2018/1882 végrehajtási rendelete (2018. december 3.) egyes betegségmegelőzési és járványvédelmi szabályoknak a jegyzékbe foglalt betegségek kategóriáira történő alkalmazásáról, valamint a jegyzékbe foglalt betegségek terjedésére nézve számottevő kockázatot jelentő fajok és fajcsoportok jegyzékének megállapításáról (HL L 308., 2018.12.4., 21. o.).
         
            (4)  A Bizottság 2014/909/EU végrehajtási határozata (2014. december 12.) a kis kaptárbogár megerősített olaszországi előfordulása tekintetében egyes védelmi intézkedésekről (HL L 359., 2014.12.16., 161. o.).
         
            (5)  A Bizottság 142/2011/EU rendelete (2011. február 25.) a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról szóló 1069/2009/EK európai parlamenti és tanácsi rendelet végrehajtásáról, valamint a 97/78/EK tanácsi irányelvnek az egyes minták és tételek határon történő állategészségügyi ellenőrzése alóli, az irányelv szerinti mentesítése tekintetében történő végrehajtásáról (HL L 54., 2011.2.26., 1. o.).
      
      
         
            MELLÉKLET
            
                        Tagállam
                     
                     
                        A vészhelyzeti intézkedések hatálya alá tartozó területek
                     
                  
                        Olaszország
                     
                     
                        Calabria régió: az egész régió